Kierch Belval-Metzerlach

D**'Kierch vu Belval-Metzerlach** war eng kathoulesch Kierch, déi zur Par Suessem Christ Sauveur, zum Dekanat Süden-West an zu der Gemeng Suessem gehéiert huet an der Operstéiung Christi geweit war. D'Gebai steet am Metzerlach, um Eck vun der *rue Aloyse Meyer* an der *rue Sigefroi*.

D'Kierch gouf den 13. Januar 2021 duerch e bëscheeflechen Dekreet entweit. Besëtzer ass ewell d'Gemeng Suessem.

D'Gemeng huet wëlles, d'Gebai no Sanéierungsaarbechte fir Feieren,  Zeremonien oder kulturell Aktivitéiten zur Verfügung ze stelle kënnen.  

## Geschicht
D'Par Belval-Metzerlach gouf 1959 als bëscheeflech Par gegrënnt an ass domat déi jéngst vun de fënnef Pare vum Parverband Suessem. Den éischte Paschtouer war vun 1959 bis 1974 de René Fisch.

D'Operstéiungskierch vu Belval-Metzerlach ass no de Pläng vum Schwäizer Architekt Hermann Baur (1894-1980) gebaut ginn. De Lëtzebuerger Architekt Robert Leer war fir de Bau zoustänneg. D'Baugeneemegung steet am Zesummenhang mam Amarsch vun den Truppe vum Warschauer Pakt an d'Stad Prag wärend der Zäit vum sougenannte Prager Fréijoer am August 1968. Doropshin hunn d'Lëtzebuerger Sozialisten (LSAP) all Gemengekoalitioune mat de Kommunisten (KPL) gekënnegt. De Bau vun der Kierch war bis dohin um Veto vum KPL-Vertrieder am Schäfferot gescheitert. An der éischter Gemengerotssëtzung am Januar 1969 gouf dunn, ënnert enger LSAP-CSV-Koalitioun de Bau geneemegt.

Fir de Bau vun der Kierch ze finanzéiere war an den 1960er Joren e Kierchebauveräi gegrënnt ginn. Doduerch konnten zirka 51&nbsp;% vun de 14,315&nbsp;Millioune Frang fir den Terrain an de Bau vu Privatleit a vu Betriber opbruecht ginn. 42&nbsp;% goufe vum Staat finanzéiert an de Rescht vun der Gemeng Suessem.

D'Kierch gouf de 4. Juli 1971 vum Bëschof Jean Hengen geweit. Et ass eng vun de wéinege Kierchen am Land bei deenen de Klackentuerm separat vun der Kierch steet.

Am Mee 2020 huet de Gemengerot decidéiert, d'Entweiung vun der Kierch beim Bistum unzefroen. Vum Bistum gouf déi Ufro verworf. Am Gemengerot vum 20. November 2020 gouf entscheet, d'Kierch awer entweien ze loossen. Hei soll en Uert fir Zeremonien a Feieren an engem schéine Kader entstoen.

De 6. Mee 2022 gouf d'Gebai als nationaalt Monument klasséiert.

Fir eng spéider Notzung z'erméiglechen, gouf eng Etüd vum Bauzoustand (bannen a baussen) gemaach, déi zum Resultat koum, dass de Bëtong deelweis an engem schlechten Zoustand wier a sanéiert misst ginn. Weider huet d'Gemeng wëlles, den Zougank zum Gebai barriärefräi ze maachen, d'Toiletten z'erneieren, eng kleng Kichen z'amenagéieren, d'Elektresch an d'Noutbeliichtung den Normen unzepassen an d'Plaz virum Gebai frësch ze maachen. D'Aarbechte sollen 2027 bis 2029 daueren.

## Ariichtung
Déi meescht Géigestänn bannen an der Kierch stame vum Tessiner Kënschtler Pierino Selmoni:
*Altor
*Ambo
*Tabernakel
*Dafsteen
*Altorkräiz aus Metallstief geformt
*Ouschterkäerzestänner

Un der kënschtlerescher Ausstattung war och de Baseler Kënschtler HH. Hauert bedeelegt. De Wandteppech hanner dem Altor ass vum Jean Zanter a senger Fra. De Bronzerelief deen den operstanene Christus weist, ass vum däitsche Kënschtler Elmar Hillebrand. D'Fënstere sinn vum Jean Zanter entworf ginn.

## Uergel
An der Kierch steet eng Westenfelder-Uergel, déi 1971 vun der Lëntgener Uergelfabréck gebaut gouf.

## Klacken
Am Tuerm hänke 5 Klacken. Se goufen den 12. September 1965 vum Bëschof Léon Lommel geweit a stamen aus der Klackegéisserei Schilling vun Heidelberg:

**Michaelsklack** am Schlagtoun la bémol mat der Opschrëft: *Nunc facta est salus et virtus et regnum Dei nostri Bel Val-Metzerlach 1965* (de. Gekommen ist das Heil, die Macht und Herrschaft unseres Gottes). D'Michaels-Klack gouf mam Erléis vun enger Lotterie finanzéiert, déi 1964 vun den Œuvres paroissiales (Kirchenbauverein) organiséiert gouf. Se weit 746&nbsp;kg.

**Marieklack** am Schlagtoun si bémol mat der Opschrëft: lat. *Guade et laetare Virgo Maria, quia surrexit Dominus vere! Alleluia!* (de. Freue dich und frohlocke, Jungfrau Maria, da der Herr wahrhaft ist auferstanden! Alleluia!) *Bel Val-Metzerlach 1965, fund, fam. div.* D'Klack gouf mat Stëftunge vu 17.000 Frang finanzéiert. Se weit 557&nbsp;kg.

**Theresieklack** am Schlagtoun re bémol mat der Opschrëft fr. *Mon Dieu! Je...Vous...Aime! Bel Val 1965*. D'Klack gouf mat Spende vu Pätteren a Giedele vu jeeweils 1.000 Frang finanzéiert. Se weit 468&nbsp;kg.

**Don Bosco Klack** am Schlagtoun mi bémol mat der Opschrëft *Sta sempre allegro* (de. Sei immer froh!) *Metzerlach 1965*. D'Klack gouf mat Spende vu Pätteren a Giedele vu jeeweils 1000 Frang finanzéiert. Se weit 321&nbsp;kg.

**Jousefsklack** am Schlagtoun fa mat der Opschrëft *Amissum quaeris et invenis, miscens gaudia fletibus Bel Val Metzlerlach 1965 fund. fam. Weimerskirch-Schwaller*.

De Klackestull gouf vun der Arbed vun Déifferdeng gemaach, d'Anlag fir ze lauden ass vun der Firma Diegner und Schade vun Dorsten (Däitschland).

## Literatur
* Michel Schmitt, *Die Auferstehungskirche in Bel Val-Metzerlach und ihre liturgisch-künstlerische Ausstattung*, Die Warte vum 7. Okt. 1971

## Kuckt och
* Lëscht vu reliéise Gebaier zu Lëtzebuerg
* Lëscht vun de Lëtzebuerger Paren
*Lëscht vun de fréiere Lëtzebuerger Paren

## Um Spaweck

* Websäit vum Parverband Suessem
* D'Kierch op der Websäit vum Parverband Suessem
* D'Fënstere vun der Kierch vu Bel Val-Metzerlach op der Websäit vun der ''Stiftung Forschungsstelle Glasmalerei des 20. Jh. e.&nbsp;V.'' 
* D'Kierch zu Belval am RTL Journal vum 20. Februar 2022, Minutt 12 - 15